SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Hongkong: výročná správa za rok 2011 /* JOIN/2012/011 final */





SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Hongkong: výročná správa za rok 2011 Úvod Od odovzdania Hongkongu Čínskej ľudovej republike pred takmer pätnástimi rokmi Európska únia a jej členské štáty pozorne sledujú politický a hospodársky vývoj v osobitnej administratívnej oblasti Hongkong (OAO). S cieľom splniť záväzok voči Európskemu parlamentu prijatý v roku 1997 sa vydáva výročná správa o vývoji v OAO Hongkong. Toto je štrnásta správa, ktorá sa týka vývoja v roku 2011. V priebehu roku 2011 naďalej dobre fungovala zásada „jedna krajina, dva systémy“, ktorá je zakotvená v spoločnom vyhlásení Číny a Spojeného kráľovstva a v základnom zákone Hongkongu, pretože sa aj naďalej dodržiavali práva a základné slobody obyvateľov Hongkongu, bola zabezpečená ochrana právneho poriadku a zostal zachovaný aj systém trhového hospodárstva a podnikateľské prostredie. Dvojstranné vzťahy medzi EÚ a Hongkongom sa naďalej prehlbovali, pričom ich vrcholom bola septembrová návšteva predsedu výkonnej rady OAO Hongkong v inštitúciách EÚ, kde sa stretol s predsedom Európskej rady H. Van Rompuyom. Európska únia pripisuje stabilite, hospodárskej prosperite a demokratickému vývoju Hongkongu veľkú dôležitosť. EÚ naďalej dôrazne podporuje skorý a podstatný pokrok k dosiahnutiu cieľa všeobecného volebného práva v súlade so základným zákonom OAO Hongkong, ako aj vôľou obyvateľov Hongkongu. Politický vývoj Rok 2011 bol svedkom ďalšej stabilizácie ústavného vývoja Hongkongu. Boli prijaté doplňujúce právne predpisy týkajúce sa balíka reformných volebných opatrení prijatého v júni 2010. Pred voľbami do okresných rád a v súvislosti s ustanovením rozšírenej volebnej komisie, ktorá budúceho predsedu výkonnej rady vyberie v marci 2012, sa uskutočnila intenzívna verejná diskusia a rozsiahle hodnotenia v médiách, ktoré vyústili do dynamického politického vývoja. Minister autonómnej vlády pre ústavné a pevninské záležitosti uverejnil 22. júla 2011 konzultačný dokument o postupoch na obsadzovanie voľných miest v legislatívnej rade. Do konca konzultačného obdobia k 24. septembru 2011 väčšina respondentov vyjadrila názor, že systém doplňujúcich volieb by sa mal zachovať, a odmietla pôvodný návrh vlády o obsadení voľného miesta uchádzačom, ktorý sa na zozname nachádza na nasledujúcom poradovom mieste. Proces prijímania tohto dokumentu sa ukončí v rozmedzí legislatívneho roka 2011/2012. Predseda výkonnej rady Donald Tsang vo svojom nedávnom politickom prejave z 12. októbra 2011 nazvanom „Od sily k sile“ sa viac sústredil na sociálne výzvy Hongkongu. Svoju pozornosť zacielil na nedostupnosť bývania, rýchle starnutie miestneho obyvateľstva a zvyšovanie sociálnych rozdielov, pričom prisľúbil podniknúť kroky v záujme zlepšenia celkovej kvality života. Voľby do okresných rád sa uskutočnili 6. novembra 2011. Účasť voličov dosiahla 41,4 %, keď svoje hlasy odovzdalo 1,2 mil. ľudí. Demokratická aliancia za zlepšenie a pokrok Hongkongu (Democratic Alliance for the Betterment and Progress of Hong Kong – DAB ) a Federácia odborových zväzov získali 165 zo 412 poslaneckých miest, celodemokratický tábor získal iba 47 miest. Voľby do okresných rád vymedzili kontext pre sériu volieb, ktoré sa uskutočnia v roku 2012, vrátane nasledujúcich volieb do legislatívnej rady v septembri 2012 s piatimi novými poslaneckými miestami funkčných volebných obvodov vytvorených z týchto zvolených okresných rád. Obvinenia z nelegálneho zápisu voličov boli predmetom vyšetrovaní. Volebná komisia, ktorej počet členov bol nedávno zvýšený na 1 200 zástupcov a ktorá ďalšieho predsedu výkonnej rady zvolí v marci 2012, bola ustanovená 10. decembra 2011 vymenovaním zástupcov z podnikateľského sektora, odborných odvetví, občianskej spoločnosti a politikov na úrovni okresov a legislatívnej rady. Koncom roka 2011 dvaja kandidáti vyhlásili svoj zámer uchádzať sa o miesto predsedu výkonnej rady v budúcich voľbách: bývalý podpredseda výkonnej rady Henry Tang to vyhlásil 26. novembra a bývalý zvolávateľ zasadnutí výkonnej rady Chun-Ying Leung tak urobil 27. novembra. V uvedenom roku sa vo vzťahoch medzi Hongkongom a Taiwanom dosiahol významný pokrok, keď došlo k oficiálnemu nadviazaniu vzťahov a otvorení oficiálnych úradov v Tchaj-peji a Hongkongu. Taiwan v júli 2011 otvoril v Hongkongu oficiálny zastupiteľský úrad – Tchajpejský hospodársky a kultúrny úrad. Hongkonský úrad v Tchaj-peji sa nazýva Hongkonský hospodársky, obchodný a kultúrny úrad. Hongkong a Taiwan sa tiež vo zvýšenej miere začali zaoberať rozsiahlou dvojstrannou agendou, ktorá zahŕňa obchod a investície, leteckú dopravu, colné záležitosti a kultúrnu spoluprácu. Zachovanie právneho štátu a nezávislosti justície aj naďalej zohrávalo kľúčovú úlohu pri zaistení dlhodobého blahobytu Hongkongu. Vrchný sudca Odvolacieho súdu poslednej inštancie Geoffrey Ma Tao-li pri príležitosti svojho prvého otvorenia Právneho roka dňa 10. januára 2011 vyzdvihol tri základné prvky právneho štátu v Hongkongu, a to existenciu zákonov rešpektujúcich práva a dôstojnosť jednotlivcov, nezávislú justíciu chrániacu tieto zákony a riadny výkon spravodlivosti. Hongkonská justícia aj naďalej ochraňuje práva a slobody, ktoré tu existujú, a zaisťuje, že s každou osobou sa zaobchádza rovnako a v súlade so zákonom. V tomto roku bolo vydaných viacero dôležitých rozsudkov. V súlade s výkladom stáleho výboru Národného ľudového kongresu podľa článku 158 základného zákona vyniesol Odvolací súd poslednej inštancie 8. septembra 2011 rozsudok, že zásada „jedna krajina, dva systémy“ vo veci FG Hemisphere/Kongo sa nevzťahuje na doktrínu o štátnej imunite a potvrdil, že na tomto základe nemôžu byť obchodné činnosti tretích štátov predmetom súdnych sporov v Hongkongu. Hongkonská advokátska komora uviedla, že toto rozhodnutie neohrozuje autonómiu rozhodovania súdov. Tento prípad sa týkal desiatky rokov starého dlhu vo výške 100 mil. USD, ktorý Konžská demokratická republika dlhovala fondu FG Hemisphere z USA. Súd prvého stupňa 30. septembra 2011 vydal tiež rozhodnutie o tom, že zahraničný pomocník v domácnosti by mal mať možnosť prihlásiť sa na stály pobyt v meste. Vláda sa voči tomuto rozhodnutiu odvolala, čo vyvolalo širokú diskusiu o rovnakom zaobchádzaní so zahraničnými chyžnými. Odvolací súd zrušil rozhodnutie Súdu prvého stupňa vo veci výstavby mosta Hongkong – Zhuhai – Macao, keď povolil realizáciu tohto infraštruktúrneho projektu. Súd prvého stupňa vyniesol rozsudok, v ktorom dospel k záveru, že Odbor ochrany životného prostredia neuskutočnil analýzu plánovaných environmentálnych podmienok, čím zastavil stavebné práce. Obyvatelia Hongkongu v roku 2011 aj naďalej uplatňovali svoje právo slobody prejavu a združovania, čo sa prejavilo v najvyššom počte najvyšším počtom účastníkov každoročného prvojúlového pochodu od roku 2004. Hospodársky a obchodný rozvoj Hongkonské hospodárstvo bolo v roku 2011 v dobrej kondícii. V prvom polroku rástlo solídnym tempom vďaka rozsiahlemu vývozu služieb a tovarov, ako aj silnému domácemu dopytu. V druhom polroku 2011 sa však dynamika rastu vzhľadom na oslabenie vonkajšieho prostredia zmiernila. Celkový rast HDP po zvýšení na 7 % v roku 2010 sa v roku 2011 spomalil na 5 % v reálnych číslach. Trh práce sa nachádzal v stave plnej zamestnanosti s ročnou mierou nezamestnanosti 3,4 %. Inflácia sa výrazne zvýšila na 5,3 %[1]. Na začiatku roka sa za najväčšie výzvy pre hongkonské hospodárstvo pokladali boj proti inflácii a získanie kontroly na rizikom bubliny na trhu s nehnuteľnosťami. Vláda OAO Hongkong preto v rozpočte na fiškálny rok 2011 – 2012 zaviedla niekoľko opatrení, ktoré mali zvrátiť dosah inflácie a zabrániť prehriatiu trhu s nehnuteľnosťami. Patril k nim návrh ministra financií na poskytnutie jednorazovej sumy vo výške 6 000 HKD všetkým obyvateľom OAO so stálym pobytom a vo veku od 18 rokov, pričom stiahol svoj pôvodný návrh na vloženie rovnakej sumy na účet každej takejto osoby v dôchodkovom fonde. V histórii hongkonskej fiškálnej politiky sa doteraz priame hotovostné dávky nevyskytli. Vláda OAO Hongkong sa ku koncu marca 2011 mohla opierať o zdravú fiškálnu pozíciu a značné rezervy, ktoré dosiahli 595 mld. HKD, čo sa rovná 34 % HDP[2]. Potom, ako sa rok 2011 dostal do svojej druhej polovice, kríza štátneho dlhu v eurozóne vyvolala v Hongkongu obavy, a to aj napriek obmedzenému vystaveniu hongkonských bánk rizikám. Vzhľadom na opatrnejšie nálady na trhu s nehnuteľnosťami sa tento trh určitým spôsobom stabilizoval. Akciový trh zaznamenal výraznú korekciu, keď index Hang Seng uzatvoril rok na úrovni, ktorá bola o 20 % nižšia ako v roku 2010[3]. Takisto sa v roku 2011 prudko znížil objem kmeňového kapitálu získaného na hongkonskej burze cenných papierov[4]. Pokiaľ však ide o kapitál získaný z verejnej ponuky prvej emisie akcií celosvetovo, už tretí rok za sebou sa Hongkong umiestnil na prvom mieste. V prípade troch hlavných návrhov právnych predpisov v hospodárskej oblasti predložených v roku 2010, t. j. zákone o minimálnej mzde, zákone o hospodárskej súťaži a zákone a ustanoveniach o výmene daňových informácií, sa pokrok v roku 2011 dosahoval rôznym tempom. Zákon o minimálnej mzde, ktorý stanovuje minimálnu mzdovú úroveň na 28 HKD za hodinu, nadobudol účinnosť 1. mája 2011. Situácia na trhu práce bola v ostatnom roku aj naďalej dobrá, keď sa dosiahla plná zamestnanosť. Dlho očakávaný zákon o hospodárskej súťaži bol predmetom diskusií v legislatívnej rade, kde narazil na tvrdú opozíciu zo strany podnikateľského sektora. V októbri 2011 vláda predložila zmeny a doplnenia pôvodného návrhu s cieľom odstrániť niektoré obavy na strane podnikateľskej komunity. Od prijatia právnych predpisov o zosúladení opatrení na výmenu daňových informácií s medzinárodnými štandardmi v marci 2010 podpísal Hongkong s tretími krajinami za menej ako dva roky 17 nových dohôd týkajúcich sa daní (vrátane 11 dohôd s členskými štátmi EÚ). Prvý raz bola úloha OAO Hongkong predmetom osobitnej kapitoly 12. päťročného plánu Číny na obdobie rokov 2011 – 2015. Čína sa v tomto národnom strategickom rozvojovom pláne zaviazala zachovať štatút Hongkongu ako medzinárodného finančného, obchodného a dopravného centra, ako aj podporovať Hongkong ako centrum pre RMB (miestne označenie meny Renminbi – RMB, medzinárodné označenie CNY) mimo pevniny a medzinárodné centrum pre správu aktív. Počas svojej návštevy Hongkongu v auguste 2011 predložil podpredseda čínskej vlády balíček opatrení zameraných na podporu hongkonského odvetvia finančných služieb. Medzi tieto opatrenia patrí možnosť repatriácie vkladov v RMB cez priame zahraničné investície, spustenie schémy pre zahraničných inštitucionálnych investorov s podmienkou investovať v RMB (RQFIIs) a rozšírenie vydávania (štátnych a podnikových) dlhopisov denominovaných v RMB v Hongkongu. Uvedené nové opatrenia postupne rozšíria možnosti obehu finančných prostriedkov v RMB medzi Hongkongom a Čínou a posilnia postavenie Hongkongu ako centra pre investície v RMB mimo pevniny. V ostatnom roku objem obchodu v RMB v Hongkongu prudko vzrástol. Hongkong prichýlil najväčšie množstvo likvidity v RMB mimo Číny a zrealizoval 84 %[5] čínskych cezhraničných transakcií zúčtovania v RMB. Celkové vklady v RMB v Hongkongu dosiahli koncom roka 2011 výšku 588,5 mld. RMB, čo predstavuje 86,9 % zvýšenie od roku 2010; vydávanie dlhopisov denominovaných v RMB spolu prekročilo sumu 100 mld. RMB[6]. Očakáva sa, že pri dostupnosti finančných odborných znalostí, dobre vybudovanej infraštruktúry finančného priemyslu a čo je dôležitejšie, vďaka jedinečnému vzťahu s Čínou, bude Hongkong aj naďalej zohrávať kľúčovú úlohu pri internacionalizácii RMB v nasledujúcich rokoch. Plnením rámcovej dohody o spolupráci medzi Hongkongom a provinciou Guangdong podpísanej v roku 2010 sa pokračovalo v prehlbovaní hospodárskej integrácie s uvedenou provinciou. V 12. päťročnom pláne sa Čína ďalej zaväzuje k podpore provincie Guangdong pri plnení pilotnej a vedúcej úlohy týkajúcej sa otvárania odvetví služieb pre Hongkong a vyzýva na skorú realizáciu hlavných projektov spolupráce medzi Guangdongom, Hongkongom a Macaom. Hongkong a Guangdong sa zaviazali zintenzívniť spoluprácu pri rozvoji v rôznorodých oblastiach, ako sú napríklad cezhraničné zariadenia infraštruktúry, odvetvia moderných služieb, inovácie a technologický rozvoj pre výrobné odvetvia, životné prostredie a vzdelávanie. V decembri 2011 podpísali Hongkong a Čína ôsmy dodatok k dohode o užšej hospodárskej spolupráci („CEPA“). V dodatku VIII je stanovených spolu 32 opatrení na liberalizáciu služieb a uľahčenie obchodu a investícií, z ktorých sa 15 týka aktivít súvisiacich s RMB mimo pevniny. Takisto sa ním zmierňujú kritériá pôvodu pri obchodovaní s tovarmi, ako aj vymedzenie pojmu „hongkonskí poskytovatelia služieb“, čo im poskytuje väčšie príležitostí podnikať v Číne. Vrátane opatrení uvedených v dodatku VIII k dohode CEPA bolo prijatých celkom 301 liberalizačných opatrení v rámci 47 odvetví služieb. Podpredseda čínskej vlády Li Keqiang uviedol, že vo vzťahu k Hongkongu Čína plne zliberalizuje odvetvia služieb do konca roka 2015. Okrem dohody CEPA Hongkong zintenzívnil svoju snahu o uzatvorenie dvojstranných a regionálnych dohôd. V júni 2011 došlo k podpisu dohody o voľnom obchode medzi Hongkongom a Európskym združením voľného obchodu (EZVO). Po dohode s Čínou a Novým Zélandom je to tretia dohoda Hongkongu o voľnom obchode. Začali sa tiež rokovania o uzatvorení dohody o voľnom obchode s Čile. S podporou Číny Hongkong oznámil Združeniu národov juhovýchodnej Ázie (ASEAN) svoje želanie pripojiť sa k zóne voľného obchodu Čína – ASEAN. Všeobecnejšie Hongkong uviedol, že by aj naďalej vystupoval ako aktívny člen WTO a APEC s cieľom sledovať liberalizačné kroky v oblasti obchodu a investovania. Vzťahy a spolupráca medzi Európskou úniou a Hongkongom V priebehu roku 2011 sa dvojstranné vzťahy a spolupráca medzi Európskou úniou a Hongkongom naďalej prehlbovali. Hongkong ostáva dôležitým aktérom v regióne a sprostredkovateľom obchodných a investičných tokov medzi EÚ a pevninovou Čínou. V roku 2011 si EÚ udržala svoje postavenie druhého najväčšieho obchodného partnera Hongkongu po pevninovej Číne. Hongkong bol šestnástym najväčším obchodným partnerom EÚ. Dvojstranný obchod medzi EÚ a Hongkongom plynulo rástol, a to o 8,8 % na 30 mld. EUR v prvých deviatich mesiacoch 2011. Európska únia bola po pevninovej Číne a Britských Panenských ostrovoch najväčším zahraničným investorom v Hongkongu, jej príspevok k celkovému objemu priamych zahraničných investícií v roku 2010 predstavoval 9,9 %. Hongkonské investície v Európe sa aj naďalej plynulo rozvíjali. Hongkong je jedným z najväčších zdrojov priamych investícií z Ázie. Napriek globálnej hospodárskej kríze je Hongkong je aj naďalej domovom jedného z najväčších európskych podnikateľských spoločenstiev v Ázii a stále priťahuje veľký počet európskych občanov, ktorí na toto územie prichádzajú žiť a pracovať a ktorých celkový počet bol koncom roka 2011 približne 31 930[7]. K júnu 2011 bolo v Hongkongu najviac zahraničných spoločností s pôvodom z EÚ, a to so 454 regionálnymi centrálami, 695 regionálnymi zastúpeniami a 670 miestnymi zastúpeniami[8], ktorých počet prekročil aj počet spoločností z USA a Japonska. Obchodná prítomnosť EÚ v Hongkongu zahŕňa širokú škálu odvetví, najmä finančné a obchodné služby, obchod, logistiku, výstavbu a maloobchod. Spoločnosti z EÚ sú tiež kľúčovými aktérmi v hongkonskom sektore bankovníctva, poisťovníctva a cenných papierov. Hongkong tiež slúži ako kľúčový uzol pre toky priamych zahraničných investícií z EÚ do pevninovej Číny a naopak. K dôvodom toho, prečo to tak je, patrí blízkosť Hongkongu k pevninovej Číne a vytvorené podnikateľské väzby, jednoduchý daňový systém Hongkongu, dostupnosť vysokokvalitných poskytovateľov služieb v takých oblastiach, ako je finančníctvo, účtovníctvo a právo, ako aj fyzická prítomnosť Hongkongu v čoraz väčšom počte spoločností z EÚ a pevninovej Číny. Okrem toho predstavuje Hongkong ideálne miesto na získavanie kapitálu na investície alebo rozšírenie podnikateľských aktivít, či už prostredníctvom verejných ponúk prvej emisie akcií, sekundárnych kótovaní alebo emisie dlhopisov (vrátane dlhopisov denominovaných v RMB). Zasadnutie piateho štruktúrovaného dialógu medzi Európskou úniou a vládou OAO Hongkong sa konalo 8. decembra 2011 v Hongkongu. Na zasadnutí sa rozoberala široká paleta otázok od hospodárskych vzťahov vrátane obchodu a investícií až po letectvo, životné prostredie, výskum, technológie, inovácie, spoluprácu v oblasti vzdelávania, finančné služby, právne predpisy týkajúce sa hospodárskej súťaže, tradičnú čínsku medicínu, obchodovanie s emisiami a zmenu klímy, ako aj colné záležitosti. Obe strany poznamenali, že ich obchodné a hospodárske vzťahy sa naďalej prehlbujú a rozvíjajú a že bilaterálny obchod sa vytrvalo vracia na úroveň, akej sa tešil pred finančnou krízou v rokoch 2008 – 2009. V konštruktívnych výmenách týkajúcich sa regulačnej reformy odvetvia finančných služieb, ako aj v testovaní a certifikácii sa pokračovalo na technickej úrovni. Štruktúrovaný dialóg predstavuje osvedčenú platformu, ktorá EÚ a Hongkongu umožňuje v ďalšom budovaní ich vzťahov. Okrem toho je EÚ stále odhodlaná pokračovať v prieskumných rozhovoroch o možnej spolupráci v oblasti zdanenia úspor. Napriek tomu, že Európska komisia a Hongkong v roku 2010 uzatvorili dohodu o spôsobe obnovy právnej istoty v prípade dvojstranných dohôd medzi EÚ a Hongkongom o službách leteckej dopravy, v dvojstranných rokovaniach medzi Hongkongom a príslušnými členskými štátmi EÚ sa dosiahol iba čiastočný pokrok. S cieľom skoncovať s právnou neistotou je veľmi žiaduce, aby Hongkong so všetkými príslušnými členskými štátmi EÚ ukončil proces zmien a doplnení dohôd o leteckých službách, a to buď cestou dvojstranných rokovaní alebo uzatvorením „horizontálnej dohody“ s EÚ. V roku 2011 sme boli svedkami zvýšenia počtu návštev na vysokej úrovni z radov inštitúcií Európskej únie a OAO Hongkong, čo vyvrcholilo stretnutím na vysokej úrovni medzi predsedom Európskej rady Hermanom Van Rompuyom a predsedom výkonnej rady Donaldom Tsangom, ktoré sa uskutočnilo v septembri, ako aj stretnutím s Karelom de Guchtom, komisárom zodpovedným za oblasť zahraničného obchodu. Rozšírili sa tiež výmeny na ministerskej úrovni, keď v máji Hongkong navštívila komisárka C. Hedegaardová zodpovedná za ochranu klímy, aby na Svetovej spotrebiteľskej konferencii predniesla hlavný prejav, a v októbri Brusel navštívil hongkonský minister spravodlivosti Wong Yan Lung, kde sa stretol s podpredsedníčkou EK a komisárkou V. Redingovou zodpovednou za oblasť spravodlivosti, základných práv a občianstva. Pravidelné návštevy vysokopostavených funkcionárov pomohli udržiavať rozsiahle výmeny v oblastiach spoločného záujmu, a to vrátane predpisov týkajúcich sa finančných služieb a protikorupčných činností. Delegácie členov Európskeho parlamentu tiež navštívili Hongkong a prispeli tak k zlepšeniu spolupráce. Počet činností Programu obchodných informácií pre Hongkong a Macao Európskej únie (EUBIP), na ktorého financovaní sa podieľa Európska komisia a ktorý riadi Európska obchodná komora v Hongkongu, sa aj naďalej zvyšoval a činnosti sa stali rozmanitejšími. Prioritou v roku 2011 bolo riešenie krízy štátneho dlhu v Európe, predpisy v oblasti finančných služieb, dohoda CEPA, životné prostredie a zmena klímy, ako aj obchodné vzťahy EÚ s Čínou vrátane Hongkongu, Macaa a Taiwanu. Obchodné rady EUBIP zriadené v odvetviach, v ktorých európske podnikateľské subjekty a priemysel zohrávajú vedúcu úlohu, napr. v odvetví informačných a komunikačných technológií (IKT) a finančných služieb, poskytovali vzájomnému medzivládnemu dialógu aj naďalej dôležité priemyselné informácie. EUBIP sa aj naďalej ukazuje ako úspešný kanál vedúci k lepšiemu porozumeniu medzi podnikateľskými spoločenstvami EÚ a Hongkongu. EÚ a členské štáty EÚ, ktoré majú na území Hongkongu oficiálne zastúpenie, zvýšili svoje úsilie v oblasti verejnej diplomacie s cieľom prehĺbiť väzby s Hongkongom, ešte viac zviditeľniť EÚ v Hongkongu a zvýšiť vedomosti a informovanosť o politikách EÚ vrátane obchodných a regulačných politík, energetiky a zmeny klímy, predpisov v oblasti finančných služieb, colných záležitostí, politík rovnosti medzi ženami a mužmi, medzikultúrneho dialógu a úlohy EÚ vo svete. Takisto úzko spolupracovali na zintenzívnení medziľudských kontaktov a podporovaní akademických výmen organizovaním spoločných podujatí, ako je napríklad Veľtrh vzdelávania EÚ a Filmový festival EÚ. Koncom roka 2011 EÚ uverejnila výzvu na predloženie návrhov v súvislosti s Akademickým programom EÚ v Hongkongu, ktorý sa bude vykonávať v období rokov 2012 – 2015. Jeho hlavným cieľom je rozvíjať podporné činnosti v záujme zvýšenia viditeľnosti EÚ a posilniť spoluprácu v akademickej oblasti s inštitúciami vyššieho vzdelávania z EÚ aj podporovaním vedcov a študentov, aby vo vyššom počte zamerali svoj výskum a štúdium na otázky EÚ. EÚ bude aj naďalej pestovať svoje vzťahy s OAO Hongkong, posilňovať hospodárske a obchodné väzby, rozširovať spoluprácu s podnikateľským sektorom a občianskou spoločnosťou, ako aj podporovať mobilitu ľudí z Hongkongu a výmenu v rámci vzťahov s hongkonským obyvateľstvom. [1] Všetky ekonomické údaje týkajúce sa hongkonského hospodárstva sú prevzaté z oficiálnych štatistik uverejnených hongkonským Odborom sčítania obyvateľstva a štatistiky (Census & Statistics Department). [2] Zdroj: Odbor finančných služieb a úrad ministerstva financií Hongkongu (Hong Kong Financial Services and the Treasury Bureau). [3] Podľa spoločnosti Hong Kong Stock Exchange and Clearing Ltd. (HKEx) uzatvoril index Hang Seng rok 2011 na úrovni 18 434 bodov. [4] Podľa HKEx sa celkový objem získaného kmeňového kapitálu v roku 2011 znížil o 42,6 % na 488,3 mld. HKD, a to vrátane verejných predajov nových akcií a opatrení po kotácii akcií na hlavnom trhu a trhu pre podniky s potenciálom rastu. Z tejto celkovej sumy objem finančných prostriedkov získaných prostredníctvom verejnej ponuky prvej emisie akcií poklesol o 41,8 % na 258,9 mld. EUR. [5] Zdroj: Hongkonský orgán menovej politiky (Hong Kong Monetary Authority), do prvého polroka 2011. [6] Zdroj: Hongkonský orgán menovej politiky. [7] Zdroj: Hongkonský imigračný úrad (Hong Kong Immigration Department). [8] Zdroj: Hongkonský úrad pre sčítanie ľudu a štatistiku.